Carina Christensen (KF), 2004-04-23:
Fra konservativ side vil vi først og fremmest gerne rose regeringen, fordi den er fremkommet med denne publikation om regeringens kulturpolitiske sigtelinjer, som er meget læsevenlig, fremadrettet og i høj grad indbyder til dialog og til debat.
Jeg er sikker på, at man mange steder - ikke mindst uden for Christiansborgs mure - også vil finde, at publikationen er meget konkret og direkte og derfor også meget anvendelig, så stor ros for selve formen.
Også når det drejer sig om selve indholdet, er vi Konservative ikke overraskende meget tilfredse med de sigtelinjer for kulturpolitikken, som præsenteres her.
Det er god borgerlig kulturpolitik, hvor der er blik for tradition, men hvor der også gives rum til det nye.
Verden og kulturen er jo netop hele tiden i bevægelse, og derfor må kulturpolitikken heller aldrig blive statisk.
Det er en politisk opgave at åbne døre for fornyelsen, og sigtelinjerne viser klart, at regeringens kulturpolitik er både visionær, dynamisk og engageret.
Først og fremmest glæder vi os over, at regeringen nu for alvor vil tage fat på at nedbryde den usynlige mur, der er mellem kunsten og kulturen på den ene side og markedet på den anden side.
Der er utrolig mange og store gevinster at hente ved et tæt samspil mellem eksempelvis kulturinstitutionerne og erhvervslivet, og dem bør vi naturligvis udnytte.
Flere og nye partnerskaber kan være med til at udvikle kvaliteten, skabe nye og stærke kulturelle udtryk og rejse ny kapital.
Mange danske virksomheder og kulturinstitutioner har heldigvis skrinlagt fortidens gensidige fordomme, og barriererne for samarbejde mellem de to instanser er langsomt ved at blive brudt.
Men det fulde potentiale er langtfra realiseret.
For os Konservative har det altid været ambitionen at tilskynde til det bedste af det bedste inden for kunst og kultur.
Kun på den måde kan vi sikre, at niveauet holdes i hævd, og vi er derfor tilfredse med, at regeringen fremhæver, at den fremover vil stille høje krav til kvaliteten af kulturen.
Det er også vigtigt at sikre en satsning på talenterne, og vi er glade for, at det også er en prioritet for regeringen.
Uddannelse er helt central for talentudviklingen, og det er derfor også vigtigt, at vi giver
de fremtidige kunstnere de bedst mulige uddannelses- og udviklingsmuligheder.
Vi Konservative mener dog ikke, at der bare hovedløst skal uddannes flere og flere kunstnere til arbejdsløshed. Målet må være at uddanne de mest talentfulde og tilskynde dem til at bruge deres talent.
Ser man på TV 2, blev det i sin tid skabt for at give Danmarks Radio konkurrence, men i dag hviler stationen imidlertid på en uheldig blandingsøkonomi af reklameindtægter og licensmidler, som ikke mindst kan give os problemer med EU's lovgivning.
Samtidig er det blevet meget dyrere at lave tv, og det er derfor på høje tid, at vi nu giver TV 2 mulighed for at konkurrere på frie og lige vilkår på det kommercielle mediemarked ved at privatisere TV 2. Danmarks Radio har i næsten 80 år haft monopol på landsdækkende radio, men regeringen har nu brudt det monopol for at sikre en reel konkurrence, navnlig på nyhedsområdet. Det skete sidste år, da vi gav plads til to nye, delvis landsdækkende radiokanaler, Sky Radio og 100 FM.
Endelig glæder vi Konservative os naturligvis også over, at regeringen vil arbejde for, at befolkningen i alle egne af landet har mulighed for kulturelle og kunstneriske oplevelser af høj kvalitet.